O‘zbekiston Respublikasi o‘rta maxsus, kasb-hunar ta’limi muassasalarida saralash test sinovlarini o‘tkazish bo‘yicha yo‘riqnomaga o‘zgartirishlar kiritish to‘g‘risida

Vazirlar Mahkamasining 2010-yil 7-iyundagi 109-sonli qarori bilan tasdiqlangan Umumta’lim maktablarining 9-sinf bitiruvchilarini o‘rta maxsus, kasb-hunar ta’limi muassasalariga qabul qilish va rasmiylashtirishni tashkil etish tartibi to‘g‘risidagi nizomga muvofiq, shuningdek o‘rta maxsus, kasb-hunar ta’limi muassasalariga saralash test sinovlarini o‘tkazish tartibini yanada takomillashtirish maqsadida O‘zbekiston Respublikasi Vazirlar Mahkamasi huzuridagi Davlat test markazi va Oliy va o‘rta maxsus ta’lim vazirligining O‘rta maxsus, kasb-hunar ta’limi markazi qaror qiladi:
 1. O‘zbekiston Respublikasi Vazirlar Mahkamasi huzuridagi Davlat test markazi hamda Oliy va o‘rta maxsus ta’lim vazirligining O‘rta maxsus, kasb-hunar ta’limi markazining 2013-yil 16-iyuldagi 19/qq, 36/qq-sonli qarori (ro‘yxat raqami 2480, 2013-yil 19-iyul) (O‘zbekiston Respublikasi qonun hujjatlari to‘plami, 2013-y., 29-son, 381-modda) bilan tasdiqlangan O‘zbekiston Respublikasi o‘rta maxsus, kasb-hunar ta’limi muassasalarida saralash test sinovlarini o‘tkazish bo‘yicha yo‘riqnomaga  ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 7-band quyidagi tahrirda bayon etilsin:
 “7. Qabul komissiyasining tarkibiga o‘rta maxsus, kasb-hunar ta’limi muassasasi direktori, Davlat test markazi, o‘rta maxsus, kasb-hunar ta’limi hududiy boshqarmasi hamda xalq ta’limi muassasalari faoliyatini metodik ta’minlash va tashkil etish tuman (shahar) bo‘limlari, tuman (shahar) hokimliklaridan bittadan vakil hamda o‘rta maxsus, kasb-hunar ta’limi muassasalari o‘qituvchilari kiritiladi. 
 Qabul komissiyasining tarkibi tegishincha Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining tavsiyasi asosida O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi direktori tomonidan tasdiqlanadi. Bunda qabul komissiyasining tarkibi saralash test sinovi o‘tkaziladigan o‘rta maxsus, kasb-hunar ta’limi muassasalari belgilangandan so‘ng, uch ish kuni ichida tasdiqlanishi lozim.
 Davlat test markazi vakili qabul komissiyasi raisi hisoblanadi. Qabul komissiyasi raisi sifatida belgilangan Davlat test markazi vakillari ro‘yxati saralash test sinovi o‘tkaziladigan o‘rta maxsus, kasb-hunar ta’limi muassasalari belgilangandan so‘ng, ikki ish kuni ichida O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markaziga taqdim etiladi.
 Saralash test sinovi o‘tkaziladigan o‘rta maxsus, kasb-hunar ta’limi muassasasi direktori qabul komissiyasi mas’ul kotibi hisoblanadi.”.
 2. 10-bandning uchinchi xatboshisi quyidagi tahrirda bayon etilsin:
 “saralash test sinovi o‘tkazilishidan 10 kun oldin mazkur Yo‘riqnomaning 1-ilovasi 1-shakli bo‘yicha abituriyentlardan tushgan arizalar haqida ma’lumotni, mazkur Yo‘riqnomaning 1-ilovasi 2-shakli bo‘yicha fan olimpiadalari, tanlov va musobaqalar g‘oliblari ro‘yxatini qabul komissiyasi mas’ul kotibi tomonidan tasdiqlangan holda Davlat test markaziga taqdim etadi va ushbu hujjatlarga qo‘shimchalar va o‘zgartirishlar kiritishi qat’iyan man qilinadi;”.
 3. 20 va 21-ilovalar tegishlicha mazkur o‘zgartirishlarning 1 va 2-ilovalariga muvofiq tahrirda bayon etilsin.
 4. Mazkur o‘zgartirishlar O‘zbekiston Respublikasi Sog‘liqni saqlash vazirligi, Madaniyat va sport ishlari vazirligi, O‘zbekiston Badiiy akademiyasi, “O‘zbekiston temir yo‘llari” AJ, Davlat soliq qo‘mitasi bilan kelishilgan.